
După N.P. Smochină 6] 


Transnistria în sens geografic este delimitată de malul de 800 km al Nistrului, de malul de 600 

km al Bugului şi litoralul de 150 km al Mării Negre (1). 

Prin români transnistrieni înţelegem însă pe toţi cei de dincolo de Nistru,cuprinzând Podolia şi 

mergând până la Nipru ba chiar Don, în Crimeea, Caucaz şi Siberia. 

Inceputurile întinderii marginii estice a românităţii la est de Nistru se regăsesc în simbioza dintre 

tyrageţi (geții de la Tyras sau Nistru), deci între supuşii lui Burebista, care la gurile Bugului 

stăpânea Olbia şi românii ale căror urme se găsesc la tot pasul. 

Din vremuri foarte vechi a început între români şi ruteni sau ucrainieni un vădit proces de 

interpenetraţie etnografică şi demografică continuat în decursul veacurilor prin colonizări şi 

emigrări ale acestor două rase. Stăpânirea cnejilor bolohoveni se afla pe cursul râului Sluci şi pe 

Bugul superior care sunt şi cei care îi vor preceda pe cazaci (2). 

Istoricul ucrainian V. B. Antonovici scria în 1885 că nici dreapta nici stânga Nistrului „nu a 

aparţinut nici principilor halicieni nici altor principi ruşi” (3). Lupta corp la corp cu triburile slave 

şi turaniene nu va împiedica realizarea statului moldovean în sec. XIV, principatul de la Baia 

alăturindu-se altor aşezări româneşti mai vechi, unele răspândite până în Polonia şi Volhinia (4). 

Între voievozii bolohovenilor mai cunoscuţi sunt Alexandru din Belţi şi Gleb al lui Ieremia (5). 
Incă la debutul mileniului al II-lea, această românitate era destul de puternică, surse scandinave 
din veacul XI semnalând prezenţa „blakumenilor” dincolo de Nistru, iar o cronică veche rusească 
menţionează pe aceiaşi „volohove” în zonă (6). 

In Crimeea ne întâmpină la 1287 un Crăciun, la 1280 o „unguroaică Mărioara” de la Caffa, iar în 
sec. XV „ungurii” Radu, Stanciu, Stoica în aceeaşi colonie (7), elementul românesc cunoscând 
iată din excesul său de vitalitate şi fenomenul de diasporă. 


La 25 mai 1455 orăşenii din Cetatea Albă nemulţumiţi de acţiunile piratereşti ale genovezilor din 
castelul Lerici de la gurile Niprului pun stăpânire pe această fortificaţie şi îi trimit captivi 
domnitorului Petru Aron pe conducătorii cetăţii (87). 


Podolia epocii lui Ştefan cel Mare este socotită de N. Iorga ca aparţinând „de fapt nimănui”, deşi 
succesiv ţinuse nominal de cnejii tătari, Marele Cnezat al Lituaniei şi Polonia. Pe nesimţite s-a 
născut o Moldovă „nouă” dincolo de Nistru cu sate din ce în ce mai numeroase. Cetatea Lerici 
este ocupată de Moldova între 1455-1475. 


Cazacii români 


Ştefan Bathory într-o scrisoare către înalta Poartă arată că întinderile dintre Bug şi Nipru erau 
populate cu o adunătură de oameni compusă din poloni litvani, moscali şi români. Cazacii sunt 
strânşi dintre moscali şi români (8). Prin denumirea de cazac, tătarii înțelegeau vagabond. 
Hatmanul lor Dumitru Vişnovieţchi se cobora dintr-o soră a lui Petru Rareş. A pretins şi scaunul 
Moldovei (9). După Ioan Vodă cel Cumplit, cazacii vor năvăli în Moldova de mai multe ori 
aducând cu ei „Domnişori” - fii adevăraţi sau închipuiţi de dincolo de Nistru ai domnilor de 
odinioară ai Moldovei. 


Ioan Nicoară Potcoavă a fost primul hatman ales de întreaga Sece Zaporojeană. El va reuşi să 
ocupe pentru scurt timp tronul Moldovei şi acelaşi noroc şi-l vor încerca şi alţi români din fruntea 
cazacilor: Alexandru şi Constantin Potcoavă (10), Petre Lungu, Petre Cazacu. Rangul suprem de 
hatman al cazacilor îl vor mai deţine dintre românii transnistrieni Ion Grigore Lobodă, Tihon 
Baibuza, Samoilă Chişcă, Ion Sârcu, Opară, Trofim Voloşanin (Românul), Ion Şărpilă, Timotei 
Sgură, Dumitru Hunu şi eroul legendar al cazacilor în lupta pentru independenţa Ucrainei, Dănilă 
Apostol. Pe tot parcursul sec. XVI - XVIII, înalte ranguri printre cazaci le-au avut polcovnicii 
Toader Lobădă, (în Pereiaslav), Martin Puşcariu (în Poltava), Burlă (în Gdansk), Pavel Apostol (în 
Mirgorod), Eremie Gânju şi Dimitrie Băncescu (în Uman), Dumitraşcu Raicea (în Pereiaslav) 
comandantul Varlam Buhăţel, Grigore Gămălie (în Lubensc), Grigore Cristofor, Ion Ursu (în 
Raşcov), Petru Apostol (în Lubensc). Alţi mari comandanţi de unităţi căzăceşti dintre „dacii 
transnistrieni” sunt: Ţopa, Scapă, Țăranul, Moldovan, Munteanu, Procopie, Desălagă, Drăgan, 
Gologan, Polubotoc, Cociubei, Turculeţ, Chigheci, Grigoraş, Bogdan, Radul, Focşa, Basarab, 
Grigorcea, Borcea, etc. Mulţi din ei vor fi semnatari ai documentelor de unire a Ucrainei cu Rusia 
de la 18 ianuarie 1654 (11), iar alţii precum generalul Ciorbă şi coloneii Mândra, Ghinea şi 
Brânca vor intra în servicul Rusiei (12). 


Domnii Moldovei au stăpânit Transnistria 


După ce în 1574, Ion Vodă Armeanul pomenea de „ţara noastră a Moldovei de dincolo de 
Nistru”, după ce în 1602 boierii (13) vorbesc de neamurile lor de peste Nistru, Ghe. Duca devine 
la 1681 „Despot al Moldovei şi Ucrainei” (14) împlinind pe lângă rolul de domnitor al Moldovei şi 
rostul de hatman (15) şi administrator al Ucrainei, unde în vremea aceasta se vor scrie şi acte 
redactate în româneşte (16). Dacă până acum doar hotarul etnic depăşise Nistrul, Duca va duce 
şi hotarul politic în zona transnistreană având în stăpânire toate teritoriile dintre Carpaţi şi Nipru. 
După el au mai deţinut conducerea Ucrainei, Ştefan Movilă, Dimitrie Cantacuzino şi Ene Drăghici, 
iar cu mari funcţii au fost şi Simeon Paliş şi Sandu Colțea (17). 


Consecinţă a stăpânirii lui Duca Vodă (care a ridicat curţi domneşti la Ţicanova pe Nistru şi 
Nimirov pe Bug) Moldova continuă până la 1765 să administreze şi malul stâng al Nistrului (18). 


Importantele centre ale Transnistriei erau Movilăul, Dubăsari, Silibria, Iampol, Jaruga, Raşcov, 
Vasilcău. In noua oblastie formată de ruşi la Oceakov (la a cărei construcţie Petru Şchiopu 
participase cu 15.000 salahori şi 3.000 care) au primit în sec. XVIII pământuri boierii: 
Cantacuzino, Rosetti, Catargiu, Badiul, Sturza, Manuil, Macaresu, Cucu, Boian, Iliescu, Sabău, 
Cănănău, Crăciun, Pascal, Hagilă, Săcară, Nicoriţă, Ghenadie, Dodon, Zurucilă etc. Cetatea a 
fost cerută de Mihai Viteazul la 1600 şi apărea încă de pe atunci, ca fiind unul din oraşele 
Moldovei). Într-un recensământ din 1793, între Nistru şi Bug din 67 de sate, 49 erau exclusiv 
romăneşti (19). 


Biserica transnistreană subordonată din vechime bisericii române 


Ţinutul gravita şi bisericeşte spre Moldova, astfel la 1657 mitropolitul Sucevei hirotoniseşte pe 
Lazăr Branovici ca episcop la Cernigov (20). Intr-un act dat la Thighina în 1769 se face 
următoarea precizare privind subordonarea bisericească: „mitropolitul Proilavei (Brăilei), al 
Tamarovei (Reniului), al Hotinului, al tuturor marginilor Dunării şi al Nistrului şi al întregii Ucraine 
a hanului” (21). In câteva rânduri ţinutul dintre Nistru şi Bug a intrat sub jurisdicţia episcopiei 
Huşilor. După 1792 (dată la care ruşii ating Nistrul) Transnistria va aparţine bisericeşte de 
Ecaterinoslav în fruntea căreia însă era românul Gavril Bănulescu-Bodoni, care după anexarea 
Basarabiei va reuni sub aceeaşi mitropolie Chişinăul, Hotinul şi Oceacovul „fiindcă în ţinutul 
Oceacovului precum şi în Basarabia locuiesc moldoveni, vlahi, greci, bulgari şi colonişti de 
diferite neamuri, iar ruşi sunt foarte puţini”. Din 1837 se va înfiinţa eparhia Chersonului şi 
Tauridei cu reşedinţa la Odessa (22). Pe malul stâng al Nistrului şi pe alocuri şi în stepa 
Chersonului până la Bug, erau aşezări în care fiinţau cam 100 de biserici moldoveneşti, iar tot 
sudul Rusiei până aproape de Kiev era în stadiul de colonizare abia cu două decenii înainte de 
răpirea Basarabiei (23). 


În 1717 domnul Moldovei, Mihai Racoviţă, atestă printr-un act o dăruire de moşie făcută peste 
Nistru lui Apostol Leca (24). 


Capitala unei ţări poartă numele unui român transnistrean 


Ruşii vor ajunge în 1772 la Bug, în 1792 la Nistru şi în 1812 la Prut. La fiecare din aceste etape 
Rusia avea şansa să obţină clauze privind dreptul supuşilor creştini rămaşi sub suzeranitate 
turcească să se mute între graniţele ei pentru a-i coloniza. Ţarii doreau ca sudul Ucrainei să nu 
rămână nepopulat. Astfel la 1739 Constantin şi Dumitraşcu Cantemir (urmaşi ai celui ce la 1711 
au trecut Nistrul cu 4.000 moldoveni) conduceau voluntarii moldoveni în luptele cu turcii şi 
încheiau la 5 septembrie o convenţie cu Rusia obţinând recunoaşterea independenţei ţării (25). 
La retragerea ruşilor aceştia au luat cu ei pentru colonizări peste 100.000 de suflete. 


Ecaterina a II-a ne-ar fi mutat pe toţi la est de Nistru 


La 1769-1774 la curtea Ecaterinei a II-a se făceau proiecte de „transplantare a populaţiei 
amânduror Principatelor”, iar la 1792 se raporta că au fost aşezaţi între Nistru şi Bug „două 
treimi din locuitorii Moldovei” fiind vorba ca acestei „Moldove Noi” să i se dea autonomie şi 
domn pe A. I. Mavrocordat (26). Acordând scutiri de serviciu militar şi dări, acoperind cheltuielile 
de călătorie, asigurând autonomie, biserică românească, magistrați români, şcoală de limbă 
populară, tipărire de cărţi în limba română şi chiar pecete cu capul de zimbru, Ecaterina a II-a 
atrăgând deja români din principate şi Transilvania reuşeşte la 1783 să aşeze chiar dincolo de 
Bug 2.000 de familii cu 15 biserici româneşti (27). Se făceau colonizări chiar şi în jurul Kievului, 
dar şi în sudul Rusiei, aducându-se câte 25-40 de familii pentru o aşezare. Ciobanii din Ardeal s- 
au aşezat în Crimeea, la Marea de Azov până în Caucaz sau în Donbas. Salariati din direcţia 
oficiului de studii sub conducerea lui A. Golopenţia în cercetările etnografice şi folclorice 
efectuate dincolo de Bug între 1942-1944 găsesc în oraşul Melitopol de la Marea de Azov, unicul 
restaurant din localitate cu numele de Bucureşti. Bătrânii spuneau că fiecare familie primise 50 
ha, două perechi de boi, scutiri pe 50 de ani, şi că sosiseră din sudul Basarabiei (28). 


Cu gust pentru numele antice, Ecaterina a II-a va construi puternice fortărețe pe malul stâng al 
Nistrului: Tiraspol în faţa Tighinei şi Ovidiopol în faţa Cetăţii Albe (29). Marea majoritate a 
transnistrienilor fiind români, aceeaşi Erhani, Soltani, Buşilă, Codreanu, Munteanu, Braşoveanu, 
Ardeleanu, Eşanu vor fi mâna de lucru la ridicarea Odessei, dar şi printre fruntașii locali. 
Bănulescu e cel care sfințește temelia oraşului Odessa şi contribuie la planul de organizare al 
oraşului, iar Manole e menţionat ca arhitect pe lângă guvernator. Pe firmele Odessei apăreau 
ciobotarul Ştirbei, croitorul Sturza, restaurantul Catargi, iar suburbia „Moldovanca” populată cu 
români va deveni un oraş întreg cu peste 40.000 de locuitori (30). 


Românii pun bazele culturii ruse 


În 1796 la Dubăsari ori Movilău s-a tipărit primul volum de versuri în limba română (versuri 
originale şi traduceri de I1.Cantacuzino) (31). In 1799 rusul Pavel Sumarcov notează că în 
Ovidiopol, Tiraspol, Grigoriopol, Dubăsari, Mălăieşti majoritatea locuitorilor sunt moldoveni (32). 


Cultura românească a influenţat şi cultura ucrainienilor şi ruşilor prin românii ce şi-au găsit 
rosturi în Rusia. Petru Movilă a devenit mitropolit al Kievului şi întemeietorul Academiei ruseşti. 
Călugărul român Paul Berândă este întemeietorul lexicografiei ruseşti. Milescu Spătaru pe lângă 

activitatea diplomatică şi ştiinţifică a fost învățătorul lui Petru cel Mare. Dimitrie Cantemir a 
depus o rodnică activitate ştiinţifică fiind şi consilier intim al împăratului. Herăscu (Hirăstov) a 
fost literat şi întâi curator al universităţii din Moscova (33). Dosoftei va ajunge episcop al 
Azovului, Antonie (trecut peste Nistru împreună cu cei peste 100.000 moldoveni la 1739) a 
devenit mitropolit de Cernigov şi Bielgorod. Mihail Strilbiţchi din Moldova îşi va muta tipografia la 
Dubăsari apoi la Movilău. Ioan Silviu Nistor în „Istoria românilor din Transnistria” mai aminteşte 
de un român Turcu ca autor al codului penal rusesc, de Mihail Voloşaninov ca organizator al 
Ministerului de externe rus şi Grigore Voloşeninov (Românul) de asemenea diplomat al Rusiei 
(34). Literatura rusă recunoaşte că poezia rusească modernă începe cu Antioh Cantemir. Prin 
Dimitrie Cantemir, prin Spătaru Milescu (care în China la popasuri dă comandă cazacilor să îi 
cânte „Dunăre,Dunăre”), prin Leon Donici şi alţii capătă nişte mari oameni de cultură (35). 


În 1737 se năştea în Rusia, Nic Bantânş Camenschi urmaş de boier moldovean ce va deveni 
membru de onoare al Academiei ruse şi universităţii (36). Mihai Frunză geniu militar al Armatei 
Roşii, mort în 1925 la 40 de ani, este cel al cărui nume l-a purtat capitala R.S.S.Kirghiză (Frunze) 
şi Academia militară a URSS. Acesta se născuse în Turkestan, urmare a unor colonizări ale 
basarabenilor şi transnistrienilor în 1878 în regiune (37). In 1854 se stingea la Odessa Al. 
Sturza, filozof al religiilor. N.Donici a întemeiat în 1908 la Dubăsarii Vechi, Observatorul de 
astronomie fizică (38). Guvernul rus refuză oferta lui Mihail Stroescu (fratele filantropului V. 
Stroescu) de a finanța deschiderea unei catedre de limba română la Universitatea din Odessa. 


Academicianul sovietic L. S. Berg, afirma: „Moldovenii ce locuiesc în Moldova, Basarabia şi până 
în guberniile învecinate, Podolia, Herson, iar într-un număr mai mic în gubernia Ecaterinoslav 
sunt români”, iar Take Ionescu privitor la Rusia „este duşmanul nostru natural” (39). 


Toponimia confirmă românitatea Transnistriei 


Iată în continuare o serie de nume ale localităţilor de dincolo de Nistru: Singuri, Voloşovca, 
Cioban, Beseni, Voloşschie, Caracinţi-Valahi, Cotiujani, Uşiţa, Voloşcovţa, Bârliadca (lângă 
izvoarele Bugului); Glodoasa, Troianca, Mamaica, Adăbaşi, Alexandria, Perepeliţino, Şantuia, 
Malai (pe lângă Kirovograd); Buric, Fundescleevca, Vărsaţi, Curecni (între Cigirin şi 
Novomirgorod); Băbanca, Burta, Tecucica (lângă Novoarhanghelsk); Răzmeriţa, Şelari, 
Moldovca, Moldovscaia, Odaia, Moldovanca (lângă Olviopol); Arcaşi, Cantacuzinca, Moldovca 
Braşoveanovca, Pădureţ, Urâta, Şerbani, Arnautovca (lângă Voznerensk); Baraboi, Grădiniţa, 
Dobrojeni, Grosulovo, Moldovanca (lângă Odessa); Coşuri, Guşa, Şura-Bondureni, Buda, Soroca, 
Chişleac, Bursuci, Odaeva, Şura (lângă Gaisân) etc. 


Th. Burada înfăţişează din gubernia Cherson în 1893 următoarele sate moldoveneşti: Iasca, 
Grădiniţa, Sevărtaica, Belcauca (spre Ovideopol), Mălăieşti, Floarea, Tei, Coşarca, Buturul, 
Perperiţa, Goiana, Siclia, Corotna, Cioburceni, Speia, Caragaciu, Taşlâc, Doroţcaia, Voznisevsca 
(pe Bug), Moldovca şi Cantacuzinovca. Acelaşi aromân Burada în 1906 găseşte în Podolia satele 
româneşti: Lescovăţ, Ruda, Ivaneţ, Rogozna, Studeniţa, Uşiţa, Lipciani, Serebia, Buşa, Coşniţa, 
Gruşca, Ocniţa, Camenca, Lăpuşna, Sărăţei, Râbnița, Botuşani, Pietrosul, Slobozia, Domnița, 
Balta, Moşneagul, Senina, Bursucul (40). 


Tot atunci potrivit cifrelor oficiale existau în Cherson şi Podolia 532.416, în Ecaterinoslav 11.813, 
iar în Taurida (Crimeea) 4.015 români. Aprecierile asupra cifrelor reale merg până la 1.200.000. 
Incă de la mijlocul secolului XIV se găseau în Transnistria peste 400 de sate curat româneşti 
(41). 


Alexis Nour (care a identificat în Transnistria o localitate „Nouroaia”) numeşte ca ultime sate ale 
zonei compact româneşti spre răsărit Glodoşi - cam la aceeaşi paralelă cu Cernăuţiul şi Şerbani - 
la o paralelă cu Iaşul însă la 200-250 km de la Nistru (42). Acesta a găsit în Kiev un liceu care 
purta numele celui care îl întreținea prin donaţii uriaşe „Pavel Gălăgan”. La fel de vestiți erau cei 
din familiile Funduclea (numele îl purta şi o stradă în Kiev), Cordunean, Frunzetti, Macarescu, 
Bontaş, Gredescu etc. (43). 


Dintre numele de ape din Transnistria amintim Tiligul, Ingul, Inguleţul, Baraboi, Volosica, 
Balacliica, Berezan, Cuciurean, Tigheci, Putred, Soroca, Ocniţa, Dârla, Udici, Sahaidac (veche 
denumire pentru desagă), Moldovca, Buşa, Tătrani, Humor, Merla, Uşiţa etc. (44). 


În 1918 Transnistria cânta „Deşteaptă-te române” 


Între 1909 şi 1913 ieromanahul Inochentie a condus în Transnistria, la Balta o „mişcare” pentru 
reintroducerea limbii române în biserică. Zeci de mii de moldoveni veneau în pelerinaj la Balta 
unde li se vorbea şi li se împărțeau gazete în limba lor. Apărat de ţărani (60 vor cădea ucişi), 
Inochentie este ridicat de cazaci şi închis. Autorităţile vor permite însă folosirea limbii române în 
biserici (45). 


Pe vremea când ni se oferea Odessa 


În 1914 Austria promitea României „toată Basarabia cu Odessa” promisiune ce o va reînnoi (46). 
Prezenţa voluntarilor ardeleni şi bucovineni în Ucraina a avut un rol benefic în redeşteptarea 
conştiinţei naţionale la românii din Imperiul Țarist. Ofițerii români vor desfăşura o vie activitate 
culturală atrăgând de partea lor studenţii din Kiev. La Odessa se aflau 40.000 de ostaşi şi ofiţeri 
români din armata rusă, care vor avea şi ei o puternică înrâurire asupra studenţilor din Odessa şi 
împreună vor organiza un congres la 23 martie 1917. In 18 aprilie la Odessa a avut loc o 
manifestare a soldaţilor români la care au luat parte 12.000 de ostaşi şi studenţi basarabeni şi 
transnistrieni. La 9 aprilie ziarul „Cuvânt moldovenesc” publicase programul P.N.M. care 
cuprindea printre altele şi drepturi naţionale pentru românii de dincolo de Nistru, iar în 14 aprilie 
se înființase „Asociaţia învăţătorilor moldoveni din Basarabia şi de dincolo de Nistru” (47). 
Congresul învăţătorilor români din Rusia, ţinut la Odessa, a cerut pentru transnistrieni serviciu 
divin, şcoli, inspectorat şcolar, episcopie la Dubăsari, seminar la Odessa, toate în limba română. 


„Pe noi cui ne lăsaţi?...” 
În şedinţa Radei ucrainene deputatul Ion Dumitraşcu (transnistrean) va protesta împotriva 


pretențiilor Ucrainei asupra Basarabiei (48). Acelaşi împreună cu Ion Precul şi Valeriu Cicate vor 
conduce „Deşteptarea - societate naţională a românilor din Ucraina” înfiinţată la Kiev la 26 


noiembrie 1917”. 


Congresul ostăşesc moldovenesc de la începutul lui noiembrie 1917 din Chişinău a avut pe 
ordinea de zi la punctul 8 „Moldovenii de peste Nistru” şi a hotărât ca în Sfatul Ţării, românii de 
peste Nistru să deţină 10 mandate (49). S-a mai cerut Ucrainei să recunoască românilor de 
peste Nistru, din Caucaz, din Siberia aceleaşi drepturi pe care Basarabia le recunoaşte 
minorităţilor etnice. Chişinăul mai cerea administraţiilor transnistriene să notifice numărul 
copiilor români de vârstă şcolară (50). La acest congres ţăranul transnistrean Toma Jalbă a 
întrebat „şi cu noi care trăim pe celălalt mal al Nistrului, cum rămâne fraţilor, pe noi cui ne 
lăsaţi?” (51) 


La 17 decembrie s-a organizat un congres al românilor transnistrieni la Tiraspol precedat fiind de 
adunări pregătitoare la Tiraspol în 16 noiembrie şi Grigoriopol în 21 noiembrie hotărându-se ca 
fiecare sat să trimită doi delegaţi. Tinut sub semnul tricolorului, congresul a votat pentru crearea 
de şcoli naţionale cu predare în limba română şi alfabet latin, introducerea limbii române în 
biserici, justiţia în limba băştinaşilor, medici români la sate, moldovenii să facă armată în oastea 
naţională şi alegerea a opt reprezentanţi în Rada ucraineană. S-a mai hotărât tipărirea de 
gazete, împărţirea moşiilor la ţărani şi să se facă tot posibilul ca Transnistria să fie alipită 
Basarabiei. Şi cum nu ştiau dacă Basarabia va lupta pentru această alipire, sublocotenentul 
transnistrean Bulat atenţiona „dacă vom lăsa Ucraina să taie o ramură azi, alta mâine, din 
copacul nostru va rămâne buturuga” (52). Trimisul Radei ucrainene a urat în încheiere „Slavă 
Moldovei slobode”. 


Comitetul Naţional Român ales a deschis 52 şcoli româneşti, Rada ucraineană a aprobat 
manualele româneşti tipărite la Chişinău cu litere latine, Consiliul Zemstvei din Tiraspol a început 
să introducă şi în administratie şi în justiţie cunoscători ai limbii române. Timotei Pleşca şi Toma 
Jalbă au organizat batalionul românesc, ostaşii primind echipament, armament, cazarmă. 
Cadrele didactice nu au fost silite să urmeze cercurile de vară în limba ucraineană, ci 30 dintre 
ele au urmat cursuri la Chişinău. În satul Lunca s-a jucat chiar „Piatra din casă” de V. Alecsandri. 
Până ce teroarea bolşevică va pătrunde peste tot, pe alocuri, în şcoli şi în 1919 se mai cânta 
„Deşteaptă-te române”. 


În 9 ianuarie 1918 Ion Precul, moldovean din stânga Nistrului în calitate de deputat în Rada 
ucraineană ia cuvântul şi cere drepturi egale pentru compatrioţii lui (53). Se preconiza un 
congres general al românilor din Ucraina în iunie 1918, dar abia în decembrie 1919 la o Adunare 
naţională au cerut organizarea lor într-un stat naţional. La 21 martie 1919, în urmărirea 
bandelor bolşevice, românii trec Nistrul şi ocupă pentru scurt timp Tiraspolul şi Razdelnaia. 


La Conferinţa de pace de la Paris, România nu a reclamat Transnistria şi rămân de domeniul 
istoriei motivele pentru care dezrobirea fraţilor transnistrieni nu s-a înfăptuit atunci, fiind siliţi să 
înfrunte încă o epocă de suferinţe, după spusele lui Dominte Timonu (născut în Măhala lângă 
Dubăsari, membru mai apoi al Fondului Literar al Uniunii Scriitorilor din România) perioada a 
fost „mai grea şi mai cumplită” (54). Într-o cuvântare ţinută la Varşovia în noiembrie 1920, Take 
Ionescu spunea că „600.000 de români trăiesc dincolo de frontiera estică” (55). In aprilie 1920 
încep mari revolte ţărăneşti, răsculații conduşi de Tutunică ocupă Balta, răscoala întinzându-se 

în raioanele Codâma şi Ananev (raion despre care „Marea enciclopedie rusă” spunea că 
„moldovenii sunt locuitorii autohtoni ai raionului”). In 1922 sub conducerea lui Chirsula revolta a 


UA Y 


reizbucnit. După înăbuşirea în sânge a acestora s-au făcut deportări în masă (56). 


RASSM-un stat românesc între Rusia şi România Mare. 
Opoziţie ucraineană la crearea RASSM 


După declaraţia din 3 august 1923 a Guvernului Sovietic privind nationalităţile şi libera folosire a 
limbii materne şi ca urmare a tendinţelor hotărâte de ucrainizare, la 3 septembrie se întrunesc la 
Balta delegaţii satelor româneşti. Ucrainienii au făcut opoziţie la organizarea unei republici 
autonome (57). 


Şi totuşi în 12 octombrie 1924 se crează Republica Autonomă Socialistă Sovietică Moldovenească 
(58) în cadrul Ucrainei, capitala fiind Balta, iar din 1928 Tiraspolul cu graniţa vestică fixată 
declarativ pe Prut. La Bârzula în aprilie 1925 Congresul Pan-Moldovenesc a fixat graniţele şi 
Constituţia recunoscută de ucrainieni la 10 mai. 


Cu o suprafaţă, la 1934, de 8.434 km2 şi o populaţie de 615.500 locuitori din care 80% români, 
noua republică cuprindea raioanele: Balta, Bârzula, Camenca, Crut, Dubăsari, Grigoriopol, 
Ananiev, Ocna Roşie, Râbnița, Slobozia, Tiraspol. A fost creată pentru a aţăâţa pe nemulţumiţii 
din Basarabia. Vintilă Brătianu considera cu luciditate că „crearea unui stat român între Rusia şi 
noi” va permite dezvoltarea în URSS „a unei vieţi naţionale româneşti” (59). 


Tiraspolul în alfabet latin 


Moştenirea lăsată de ţarism era înfiorătoare: populaţia agramată, şcoli de limbă maternă lipsă, 
conştiinţa naţională stinsă, oamenii în mare parte neştiind de unde se trag şi cine sunt, limba la 
condiţia de limbă păsărească (60). Demn de menţionat că în RASSM i s-a spus limbii pe nume, 
după cum reiese din paginile săptămânalului „Plugarul roşu” din 21 august 1924 (ce apărea din 
1 iulie): „s-a hotărât ca în şcoale, case şi în aşezăminte de cultură românească să se 
întrebuinţeze limba românească” (61). 


Au funcţionat 145 şcoli româneşti gimnaziale, 18 şcoli româneşti de rang liceal, institut 
agronomic, unul pedagogic şi politehnică, cu o populaţie şcolară românească totală de 24.200 
din care 800 studenţi. Din 1933 se introduce alfabetul latin. Apar publicaţii cum ar fi: „Plugarul 
roşu”, „Moldova Socialistă”, „Comsomolistul Moldovei”, „Moldova literară”, „Octombrie”, 
„Scânteia leninistă”. Mai existau staţie radio la Tiraspol, Corul de Stat „Doina”, teatrul de stat şi 
secţie română la Şcoala teatrală din Odessa, institut de cercetări ştiinţifice şi tânăra republică 
avea un Congres General al Sovietelor, parlament local, guvern şi chiar un preşedinte de 
republică (62). 

Revenirea la „limba moldovenească” s-a făcut cu puşca 

În 1937 însă, intelectualitatea din RASSM a fost acuzată că a făcut jocul duşmanului de clasă 
(63) şi a fost exterminată în mod barbar. Incepând cu întregul guvern al republicii şi terminând 
cu inimoşii scriitori transnistrieni între care: Nicolae Smochină, Toader Mălai, Nicolae Ţurcanu, 
Simion Dumitrescu, Petre Chioru, Mihai Andreescu, Mitrea Marcu, Alexandru Caftanachi, Iacob 
Doibani, Ion Corcin, Dumitru Bătrâncea, Nistor Cabac. Atrocităţile staliniste au mers până acolo 
încât în satul lui Toma Jalbă (Butor-raionul Grigoriopol) au fost împuşcaţi 167 bărbaţi din cei 168 
(64). 


Datorită colectivizărilor forţate şi închiderii bisericilor (încheiată în 1938) a avut loc un adevărat 
exod peste Nistru atât de intens încât a fost nevoie de un lagăr pentru refugiații transnistrieni, 
iar numărul intelectualilor originari de dincolo de Nistru ajunsese atât de mare încât la Chişinău, 
Cluj şi Iaşi, apar reviste ale acestora: „Tribuna românilor transnistrieni” (65) condusă de Şt. 
Bulat, „Transnistria” redactată de Ilia Zaftur, respectiv „Moldova Nouă” redactată de N. 
Smochină. Grănicerii ruşi trăgeau fără milă în cei pe care îi descopereau trecând Nistrul. Astfel 
de evenimente erau obişnuite, însă la 23 februarie 1932 a fost un adevărat masacru fiind ucişi 
40 de bărbaţi, femei şi copii, fiind un subiect de discuţie în parlament şi în presa internă şi 
internaţională (66). 


Înainte de 28 iunie 1940 şi în zilele următoare se vorbea despre reunirea noilor 
teritorii dintre Prut şi Nistru cu RASSM. 


Agenţia RATAU transmitea din Balta despre mitingul consacrat susţinerii „întrunirii poporului 
basarabean cu poporul RASSM.” Ecouri ale intenţiei CC al PC din URSS din 11 iunie 1940 se 
regăsesc în paginile Moldovei Socialiste din 13 iulie 1940: „cu mare bucurie am aflat noi că 
Sovietul Comisarilor Poporului din CC al PC Unional au susţinut rugămintea organizatorilor 
Moldovei şi au intrat cu propunere în Sovietul Suprem al URSS de a întruni locuitorimea 
Basarabiei cu locuitorimea RASSM şi organiza Republica Confederativă SSM”. 


Kremlinul comandase culegerea de date în vederea luării hotărârii privind structura administrativ 
teritorială a RSSM. Un asemenea raport datat la 15 iulie 1940 şi semnat A. Scerbacov care 
ţinând cont de considerente etnice, istorice, economice, propune pe lângă cedarea dintre 
judeţele basarabene doar a Hotinului (care împreună cu Cernăuţiul să aparţină Ucrainei), iar din 
RASSM să cedeze Ucrainei doar raioanele Balta şi Pesceansc. Viitoarea Moldovă urma să aibe 5 
regiuni: Bălţi, Chişinău, Bender, Akkerman şi Tiraspol cu raioanele Ananiev, Valea Hoţului, 
Grigoriopol, Dubăsari, Camenca, Codâma, Cotovsc, Ocna Roşie, Râbnița, Slobozia, Tiraspol şi 
Cerneansc). Regiunea Tiraspol ar fi avut 518.385 locuitori (67). 


Conducerea fostei RASSM propune şi ea cedarea către Ucraina pe lângă Bucovina de Nord doar 
a Hotinului, Ceţătii Albe şi Chiliei, iar de la est de Nistru să fie cedate doar raioanele Codâma, 
Balta şi Pesciana (68). 


Sfâşierea Transnistriei 


Kievul însă prin preşedintele Sovietului Suprem al Ucrainei, M. Greciuha cerea la 22 iulie 1940 ca 
Ucrainei să-i revină pe lângă Bucovina de Nord, Hotin, Akkermann, Chilia şi a Ismailului, 
Bolgradului şi a opt din raioanele RASSM (Codâma, Balta, Pesciana, Ananiev, Valea Hoţului, 
Ocna Roşie, Cerneansc, Kotovsk) (69). Deşi în urma analizării propunerilor Ucrainei şi RASSM, A. 
Gorkin, secretar al prezidiului Sovietului Suprem propunea lui G. Malenkov secretar al CC al 
PCUS să se adopte varianta RASSM (70), în 2 august 1940 Sovietul Suprem a adoptat legea 
formării RSSM în varianta propusă de Ucraina (71). 


La 10 mai 1941 se respingeau demersurile cetăţenilor din următoarele localităţi transnistriene de 
a trece din componenţa Ucrainei în componenţa Moldovei: Timcov (raionul Codâma) Stanislavca 
(raionul Kotovsc), Culmea Veche ( raionul Kotovsc), Grebenichi şi Slaveano-Serbca ( raionul 
Grosu) şi dau curs doar cererilor satelor Doroţcaia Nouă şi Sadovo (raionul Ocna Rosie) (72). 


Iată câteva din numele localităţilor din fosta RASSM care treceau la Ucraina: Lunga, Hârtop, 
Visterniceni, Borş, Dabija, Carleşti, Şerpa, Culmea Veche şi Nouă (raionul Bârzu); Valea Hoţului, 
Tocila, Grecu, Perişori, Handrabura, Şalpani (raionul Nani); Păsat, Holmu, Pârlita, Păsăţel, 
Mironi, Bănzari, Bursuci, Moşneanca, Raculova, Herbina (raionul Balta), Budăi, Buza, Strâmba, 
Broşteni, Slobozia, Buchet, Timcău, Ploţi, Şerbi (raionul Crutâi); Ocna Roşie, Clăveni, Tiscolung, 
Tiscol, Odaie, Ideia, Coşari, Dihori, Mironi, Slobozia, Dubău, Ţâbuleanca, Sahaidac, Topala, 
Ciorna, Perlicani, Basarabia, Bahta, Mălăieşti, Ilie, Brânza, Untilovca, Găvănosu (raionul Ocna 
Roşie). Multe din numele românesti vor fi schimbate: Bârzu în Kotovsk, Mărculeni în Dimovka, 
Voloşca în Pisariovka, Intunecata în Svetloe, Nani în Ananiev, Vrabie în Vradievka, Valea Hoţului 
în Dolinskoie, Mălai în Karataevka, Urâta în Elenovka etc. (73) 

Numele moldovenilor au fost ucrainizate, şi ele: Sandu, Rusu, Buzatu, Cherdevară au devenit 
peste noapte: Sandulenko, Rusulenko, Buzatenko. Kerdevarenko (74). 


Transnistria - a XI-a poruncă a decalogului românesc 
Sub administraţie românească 


Între 19 august 1941 şi 29 ianuarie 1944, România a avut sub administraţie temporară 
„Transnistria” ce se întindea între Nistru şi Bug până la limanul Niprului, iar în nord până la apa 
Niomjâi şi a Rovului. Teritoriul în suprafaţă de 44.000 km? şi o populaţie de 1,2 millioane 
locuitori a fost împărţit în 13 judeţe: Ananiev, Balta, Berzovca, Dubăsari, Golta, Jugastru, 
Movilău, Oceacov, Odessa, Ovidiopol, Râbnița, Tiraspol, Tulcin. In vederea deschiderii şcolilor în 
1941, primarii urmau să consulte imediat obştile locale spre a stabili limba de predare a 
învăţământului (rusă sau moldovenească) după alegerea obştei (75). 


Păstrând vechea împărţire în 64 de raioane, din cei 1.623 funcţionari, doar 398 proveneau din 
România. Din cele peste 1.000 de biserici desfiinţate de comunişti, în 1943 nu erau încă reparate 
doar 76. Alături de 219 preoţi localnici mai slujeau 250 preoţi din ţară. S-au organizat cursuri 
pentru 800 cadre didactice, româneşti din Transnistria, apar publicaţii ca: „Transnistria”, „Glasul 
Nistrului”, „Bugul”, „Gazeta Odessei”, „Ţara Bugului”, „Molva”. La Tiraspol s-a înfiinţat Liceul 
românesc „Duca Vodă”, iar cinematografe în Tiraspol, Ananiev şi Odessa. Reprezentaţii 

cinematografice au avut loc în toate satele Transnistriei (76). În satul Hârjău au fost repatriați 
români din Kuban (504 familii de dincolo de Bug au fost repatriate între Prut şi Bug la începutul 
acţiunii) (77). Din relatările bulibaşei Coca din Sinteşti - Ilfov, pe malul Bugului era amenajat un 
fel de lagăr unde au fost adunaţi 2.600 ţigani (78). 


În 1944 odată cu înaintarea frontului, cea mai mare parte a Transnistriei a fost încorporată în 
RSS Ucraineană, iar raioanele Camenca, Râbnița, Dubăsari, Grigoriopol, Tiraspol, Slobozia în 
componenţa RSS Moldoveneşti, situaţie existentă şi în prezent. 


O Românie extrem-orientală 


În 1966 R. Udler precizează că 240 localităţi cercetate în cadrul Atlasului Lingvistic Moldav se 
aflau în Ucraina (Transcarpatia, Cernăuţi, Odessa, Nicolaev, Kirovograd, Dniepropetrovsk, 
Zaporojie, Doneţk, Lugansk), în RSSA Abhazia, în Khirghizia. Mai erau materiale necartografiate 
şi pentru Omsk şi Primorsk. V. Buescu aduce date noi privind diaspora românească de peste 
Ural. În regiunea Orenburg şi Turgai există sate pur moldoveneşti. În satul Berdianski locuiesc 
basarabeni care mai întâi fuseseră colonizați în Simferopol. În satul Abiarski a întâlnit familii cu 
numele Şeptechiţă. In regiunea Samarkand există un sat exclusiv moldovenesc, iar în satul 
Orheievka din Semipalatinsk trăiau coloni din Orhei. Sate româneşti sunt în jurul Omskului şi 
Akmolinskului şi în regiunea Tansk. In jurul oraşului Irkutsk există români, unul din sate fiind 
Ceremskov. Lângă Vladivostok pe fluviul Usuri există sate ca:Teiul, Zâmbreni, Bogatârca, 
Kişinovka, Bălcineşti, Dunai, Basarabia Nouă, Logăneşti cuprinzând la 1968, 30.000 moldoveni. 
Pe Amur, lângă Habarovsk, există sate ca: Inul, Aur, Dunărea. In Manciuria erau înainte de 
război 20.000 de români. S-au semnalat pescari români din Primorsk care au cerut azil în 
Japonia (79). 


Între multele valuri de deportări, emigrări, colonizări ale românilor spre est, un rol important l-a 
avut şi strămutarea în Siberia şi Kazastan între 1906-1914 a 60.000 basarabeni şi crearea unei 
adevărate Românii extrem-orientale (80). 


Câţi aţi muri pentru tricolor? Ea a făcut-o! 


În Ucraina, la recensământul din 1989, existau la est de Nistru români în regiunea Odessa care 
cuprinde însă şi sudul Basarabiei (149.534), Nikolaev (16.673), Kirovograd (10.694) şi alte 
regiuni (73.128) (81). Exista în 1992 la Odessa o Societate Culturală Românească „Luceafărul” 
care edita şi un săptămânal cu acelaşi nume condus de Vadim Bacinschi. Maria Margarit din 
Ananiev spunea de acest săptămânal că este un „alin pentru durerea ce mă încearcă” şi că „ne 
dor schimbările cărora au fost supuse cândva denumirile satelor noastre” şi vorbeşte de 
„existenţa de veacuri a noastră pe aceste locuri” (82). 


Interesele ruseşti în zonă a căror expresie este conflictul început în 1992 şi tendinţele centrifuge 
continuate până în prezent împiedică accesul la viaţa naţională măcar pentru românii 
transnistrieni din raioanele Moldovei. Dacă la început 26.000 elevi din Transnistria au cerut 
grafie latină, în urma presiunilor rusofonilor au rezistat doar şcolile nr. 20 din Tiraspol (despre 
care T. Tabunşcic vicepreşedinte al Societăţii „Transnistria” (83) anunţă că a crescut de la 30 la 

700 de elevi); nr.4, 17, 18, 19, din Bender (Tighina) şi nr. 12 din Râbnița (84). În întreaga 
Transnistrie moldovenii deţin 40% din populaţie (ruşii şi ucrainenii deţin doar 22, respectiv 
28%); în Tiraspol unde în 1940 aveau 65% mai deţineau în 1989 abia 12% (86). 


În Cocieri (satul transnistrian care i-a dat pe prozatorul şi regizorul Ioviţă Vlad şi academicianul 
I. Capiton Lupol) învăţătoarea Maria Gherasim Isaicul în timpul conflictului pleca şi se întorcea 
de la şcoală purtând cu ea, tricolorul. Intr-o noapte au ucis-o şi au aruncat-o în fântână (85). 
Ferice de copiii ce au avut-o în frunte. Vai nouă ce le permitem unor analişti români (nu doar lui 
Smirnov şi armatei a XIV-a) să afirme categoric că nu avem interese în Transnistria şi că aceasta 
nu aparținuse nicicând României. 


Cu gândul la aceşti bravi români transnistrieni va fi zis probabil C. Coposu că „integritatea 
noastră teritorială până la frontierele estice ale neamului este o obligaţie sfântă, ca a XI-a 
poruncă a decalogului românesc”. 


Autorităţile autoproclamatei Republici Moldovene Transnistriene de azi controlează pe lângă 
raioanele de la est de Nistru şi oraşul Tighina care este în Basarabia. In 1992, după ce armata 
Moldovei a intrat în Tiraspol, a primit ordin de la Snegur să se retragă. Ostaşii au plâns de 
necaz. Chişinăul este îndreptăţit conform dreptului internaţional să restabilească ordinea 
constituţională în zonă însă a avut şi are nişte ezitări cel puţin suspecte. 


Sper, stimate cititorule, că te-ai convins că avem oarece interese şi dincolo de Nistru, cu toate 
că probabil eşti tipul de român care se revoltă că americanii nu ştiu de spaţiul nostru mioritic, 
dar care permite cu seninătate să fie ţinut în beznă de o şcoală ce nu i-a dat nici cele mai 
elementare date despre fraţii săi din Transnistria, Transcarpatia, Pocuția, Bucovina de Nord, 
Basarabia de Nord, Herţa, Basarabia de Sud, Cadrilater, Timocul sârbesc şi bulgăresc, Banatul 
de Vest, Ungaria de est, despre fraţii săi aromâni, meglenoromâni şi istroromâni. Americanii sunt 
nişte nesuferiţi superficiali. Ca bun român, continuă să cauţi soluţii de a mai face români verzi 
din încă câţiva unguri şi nu îţi pune problema celor 12 milioane de români din afara României ce 
nu au acces la limba maternă. Nu îţi fă inimă rea, ci treci mai bine la pagina sportivă. 


Viorel Dolha 

